Lausuntopyyntö selvitysmiehen luonnoksesta hallituksen esitykseksi valtionosuusjärjestelmän uudistamisesta

7/03.033/2014

Khall § 41	Pääministeri Jyrki Kataisen hallituksen hallitusohjelman mukaan valtionosuusjärjestelmä uudistetaan osana kuntarakenneuudistusta. Järjestelmää yksinkertaistetaan ja selkeytetään. Järjestelmän kannustavuutta parannetaan. 

	Hallitusohjelman mukaan uudistuksen tavoitteena on, että perusopetuksen rahoitus jatkossa perustuisi nykyistä enemmän perusopetuksen toimintaympäristöä kuvaaviin indikaattoreihin, esimerkiksi kunnan maahanmuuttajien väestöosuuteen, aikuisväestön koulutustasoon sekä työttömyysasteeseen.

	Valtiovarainministeriö pyytää lausuntoa selvitysmiehen luonnoksesta hallituksen esitykseksi ja kiinnittämään huomiota erityisesti seuraaviin asiakokonaisuuksiin:
	• ehdotettaviin kriteereihin
	• ikäryhmien ja sairastavuuden painoihin
	• muiden kriteerien painoihin
	• määräytymisperusteiden laskentaperiaatteisiin
	• verotuloihin perustuvaan valtionosuuden tasaukseen
	• siirtymätasauksen kestoon ja porrastukseen

	Lausunnot pyydetään toimittamaan viimeistään 4.4.2014 klo 16 mennessä.

            	Hallituksen esitys annetaan eduskunnalle kevätistuntokaudella 
            	2014 ja uuden lainsäädännön siirtymäaikoineen on tarkoitus tulla voimaan
            	1.1.2015 alkaen. 

	Selvitysmiehen luonnos hallituksen esitykseksi valtionosuusjärjestelmän uudistamisesta pohjautuu Hallinnon ja aluekehityksen ministerityöryhmän keväällä 2013 hyväksymiin alustaviin linjauksiin, joiden mukaan järjestelmää yksinkertaistetaan vähentämällä merkittävästi laskentakriteerejä ja poistamalla niiden päällekkäisyyksiä. 

	Peruspalvelujen valtionosuuksissa olisi jatkossa 8 kriteeriä ja lisäosissa 3 kriteeriä. Nykyisessä järjestelmässä on noin 48 kriteeriä, joista osa on päällekkäisiä ja vanhentuneita. 

	Hallinnon ja aluekehityksen ministerityöryhmän linjaus on, että uudistukseen sovelletaan vähintään viiden vuoden siirtymäaikaa, jonka tarkoitus on tasoittaa muutosta. Ensimmäisinä vuosina kuntakohtainen muutos olisi korkeintaan 50 euroa asukasta kohti. 

	Miehikkälän kunnalle ehdotus uudesta valtionosuusjärjestelmästä on nykyiseen järjestelmään nähden myönteinen, sillä Miehikkälän kunnan asukasta kohden lasketut valtionosuudet lisääntyisivät noin 140 eurolla vuodessa eli yhteensä 303 406 euroa. Käyttötuloista valtionosuudet olisivat 30 %, jossa on kasvua nykyiseen järjestelmään 1,3 %. 

	Lisätiedot:

	http://www.julkari.fi/handle/10024/114577
	http://www.vm.fi/vm/fi/03 tiedotteet ja puheet/01
                         	tiedotteet/20140204Selvit/name.jsp

	Valmistelija kunnanjohtaja Antti Jämsén, puh. 050 3499571. 

Kunnanjohtajan ehdotus 	 	 
  	
	Kunnanhallitus toteaa lausuntonaan selvitysmiehen luonnoksesta hallituksen esitykseksi valtionosuusjärjestelmän uudistamisesta seuraavaa:

	Miehikkälän kunnalle ehdotus uudesta valtionosuusjärjestelmästä on nykyiseen järjestelmään nähden myönteinen ja ehdotukset verotuloihin perustuvan valtionosuuksien tasauksen muuttamisesta ovat oikeansuuntaisia. Toteutuessaan muutokset lisäävät järjestelmän kannustavuutta. 

	Ehdotettu tasauslisä on kuitenkin kuntien tasavertaisen kohtelun varmistamisen ja alueellisen tasa-arvon turvaamisen näkökulmasta liian alhainen. Tasauksella on varmistettava peruspalvelujen yhdenvertainen saatavuus väestö- ja sijaintitekijöistä huolimatta. 

	Uuden valtionosuusjärjestelmän tulee tasata mahdollisimman oikeudenmukaisesti eri kuntien kustannuseroja, kannustaa kustannustehokkuuteen ja ohjata kuntien palveluja peruspalveluihin.

	Ehdotetut kriteerit ja siirtymäajat ovat selkeät ja riittävät. Ehdotettua enemmän painoarvoa laskennallisten kustannusten kriteereistä ansaitsevat sairastavuus, ikärakenne, vieraskielisyys, työttömyys ja koulutustausta.

	Niin ikään olisi pohdittava kannustavuuselementtien saamista valtionosuusjärjestelmään sairastavuuden ja työttömyyden vähentämiseksi sekä maahanmuuton osalta tehokkaan kotouttamisen lisäämiseksi. Nyt kunnilla ei ole tarvittavaa ennakointitietoa maahanmuuttoon liittyen, mikä mahdollistaisi suunnitelmallisen palvelujen järjestämisen.

Päätös 	Ehdotus hyväksyttiin yksimielisesti. 

	Otteen oikeaksi todistaa  5.3.2014

	Tuula Harju
	Pöytäkirjanpitäjä

Jakelu	Valtiovarainministeriö